Els premis 'Fem Futur' reconeixen el talent i les millors idees emprenedores de l'any proposades per alumnat d'FP de Sagunt
28 d’abril 2022

![](/media/phtp3aga/c1_mini_m1_premiosfemfutur2022_img_8124.jpg?width=850&height=566.9886363636364)

L'Ajuntament de Sagunt i la Fundació SECOT (Sèniors Espanyols per a la Cooperació Tècnica) han reconegut este dijous a alumnat de graus superiors de Formació Professional d'instituts del municipi per la seua participació, en representació de la ciutat i dels seus respectius centres, en l'edició d'enguany dels premis _Fem Futur_ 2022, organitzats per esta entitat amb la col·laboració del Consistori.

En concret, s'ha reconegut a 16 estudiants dels IES Jorge Juan i Camp de Morvedre, que per grups de dos o tres integrants han presentat fins a set projectes emprenedors com ara _Retki te lleva_, _Ladais_, _Plan_, _Restaurante latino Ranchero_, _Harz3d_, _Abunet_ i _Trending Topics_.

SECOT ha premiat tres d'estos projectes amb els guardons _Fem Futur_ d'enguany. Així, el tercer premi al millor projecte emprenedor l'han guanyat dos estudiants de l'IES Camp de Morvedre per la seua idea _Harz3d_; el segon ha sigut per al projecte _Plan_, posat en marxa per dos estudiants del mateix centre; mentre que el premi especial del jurat al millor projecte original i/o disruptiu ha anat a l'IES Jorge Juan, des del qual tres estudiants han llançat _Ladais_.

També els instituts als quals pertanyen estos tres equips han estat reconeguts pel seu suport a l'emprenedoria del seu alumnat amb sengles plaques que acrediten l'èxit dels projectes guardonats d'enguany com a membres de la seua comunitat educativa.

No obstant això, des del Consistori també s'ha volgut reconéixer el treball de la resta de grups no premiats en esta edició per desenvolupar un projecte empresarial de futur com a colofó a la seua etapa formativa. Per això se'ls ha entregat un reconeixement i una bossa amb diversos obsequis.

L'acte, que s'emmarca dins la programació de la III Fira de la Formació Professional de Sagunt, ha comptat amb l'assistència i participació de l'alcalde de Sagunt, Darío Moreno, el regidor delegat d'Educació, José Manuel Tarazona, i la regidora delegada de Promoció Econòmica, María José Carrera. Així mateix, han participat també la directora general d'Emprenedoria i Cooperativisme, Teresa García; el president de SECOT, Francisco Pelegrí; el responsable de formació externa de SECOT València i del programa _Fem Futur_, Francisco Velasco; el responsable de SECOT Sagunt, Juan Carlos López; també José María Martín, en representació de SECOT Sagunt; i la responsable del Segment Jove de Caixa Popular, Iris Martínez.

Després del lliurament de guardons i reconeixements, que s'ha celebrat a la Casa de Cultura Capellà Pallarés de la Fundació Bancaixa Sagunt, s'ha desenvolupat una taula redona en la qual s'ha abordat la temàtica _Indústria, tecnologia i empoderament femení_, i en la qual han intervingut dones que ocupen càrrecs de responsabilitat en el món de l'empresa. En esta xarrada han pres la paraula la cap de Producció de Fertiberia, Inés de Luxán; la cap de Recursos Humans d'AGC, Pilar Chulià; i l'executiva _coach_ i especialista en Recursos Humans Raquel Sanz.

L'acte ha comptat, a més, amb la participació del Conservatori Professional de Música Joaquín Rodrigo de Sagunt, que ha interpretat un xicotet concert a càrrec d'alumnat del Cicle de Grau Professional.

Esta III edició de la Fira de la Formació Professional de Sagunt compta amb el patrocini de CaixaBank Dualiza i Arcelor Mittal, així com amb la participació de la Conselleria d'Educació, Cultura i Esport i la Conselleria d'Economia Sostenible, Sectors Productius, Comerç i Treball. La fira també compta amb la col·laboració de la Fundació Bancaixa Sagunt, la Fundació SECOT i de l'Ajuntament de Sagunt.

La III Fira de Formació Professional de Sagunt també compta amb una participació activa del CEFIRE de Sagunt i centres educatius de Sagunt com l'IES Jorge Juan, l'IES Camp de Morvedre, l'IES Eduardo Merello, l'IES Clot del Moro, Secció de Jaume I, l'IES María Moliner, l'Escola Oficial d'Idiomes i el Conservatori de Música Joaquín Rodrigo mitjançant l'elaboració de material audiovisual i didàctic així com amb la seua participació en les jornades de manera activa. També estan presents sindicats com CCOO, STEPV i UGT i col·laboren ASECAM i empreses com Thyssenkrupp, Encamina o Digital Inter-fax amb audiovisuals sobre l'FP Dual.

_Fem Futur_ és un programa de formació i competitiu patrocinat per la Fundació SECOT i que compta amb premis econòmics i important projecció. La iniciativa porta en marxa sis anys i en ella participa alumnat de segon curs de Grau Superior de Formació Professional. Esta idea té com a objectiu preparar-los en el món empresarial a través del desenvolupament d'un projecte d'empresa de la seua autoria en col·laboració amb el personal de la fundació. Es busca que estos treballs, que constitueixen projectes vitals, formatius i professionals, siguen tècnica, comercial, financera i econòmicament viables, així com sostenibles en el temps. Els i les estudiants aporten la seua idea i la desenvolupen comptant amb l'assessorament i tutoria del personal voluntari de SECOT.

La Fundació SECOT és una entitat sense ànim de lucre. Els seus voluntaris i voluntàries sèniors –professionals, directius i empresaris en actiu o retirats– ofereixen la seua experiència i coneixement en gestió empresarial o acadèmica a qui ho necessite. La seua finalitat és ajudar a la creació i manteniment de llocs de treball a través del foment de l'esperit emprenedor al mateix temps que ofereix als seus sèniors prolongar la seua vida activa.

Esta III edició de la Fira de Formació Professional de Sagunt està organitzada pel departament d'Educació de l'Ajuntament de Sagunt, dins del projecte _Sagunt, Ciutat Educadora_, i té com a objectiu potenciar i dinamitzar la Formació Professional tant en el municipi com a la comarca i els seus voltants.

*   [](http://www.facebook.com/sharer.php?u=https://aytosagunto.es/va/actualitat/lliurament-premis-fem-futur-2022-sagunt-2022-04-28/ "Facebook")
*   [](http://twitter.com/share?url=https://aytosagunto.es/va/actualitat/lliurament-premis-fem-futur-2022-sagunt-2022-04-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/lliurament-premis-fem-futur-2022-sagunt-2022-04-28/ "Linked In")
*   [](mailto:?body=https://aytosagunto.es/va/actualitat/lliurament-premis-fem-futur-2022-sagunt-2022-04-28/)